Lillebror Arkiv - Side 5 af 5 - Fyrsten og Fruen\nUdgivet den januar 29, 2016\nVores bil er genopstået fra de døde – yay!!! Det blev naturligvis en dyr omgang. Det gør det som regel med ældre, brugte biler. Og oveni den døde vaskemaskine og den nyerhvervede tørretumbler, har det betydet, at vi måtte af med en pæn sjat penge, som vi ikke lige havde kalkuleret med her sidst på måneden.\nEngang ville jeg ha’ panikket over sådan en situation. Jeg ville ha’ ligget søvnløs og ha’ gennemgået vores budget i hovedet i håbet om at finde penge et sted. Jeg ville ha’ ærgret og bekymret mig.\nMen sagen er, at jeg sover pisse godt. Som en baby. Og MED en baby – lige der på brystet. Det gør det rimelig vanskeligt at bekymre sig om noget som helst.\nJeg er så lykkelig, at det burde være forbudt! Nej, faktisk burde det nærmere være obligatorisk. Det er alle forundt på et eller andet tidspunkt i tilværelsen at opleve sådan en grundfølelse af fuldkommen lykke, som jeg oplever lige nu og her. Hvor mekaniker-regninger, regnvejr og opdagelsen af at man er løbet tør for mælk til kaffen, er så fuldstændig ligegyldige!\nJeg havde samme følelse, da Ane var spæd. Næsten. For selvom Ane ved sin blotte tilstedeværelse tryllede hele verden varm og lyserød, så var de første måneder også præget af bekymringer omkring forældremyndighed, rettigheder mm. Og når jeg dengang sugede mig ekstra godt fast i den lykkefølelse, hun vakte, så gjorde jeg det i ligeså høj grad for at undgå at forholde mig til frygten for, at nogen skulle komme og tage hende fra mig.\nLige nu er jeg lykkelig helt uden forbehold. Fordi jeg for fanden er det heldigste menneske i verden – med mine børn, min tørretumbler, min sorte kaffe og min mekaniker-regning. Og fordi jeg i morges formåede at få to små mennesker og mig selv i tøjet, fodret af og ud ad døren, så vi kun kom liiiidt for sent til vuggestuen. Fordi de har udskiftet croissanterne i Føtex med fastelavnsboller, og den søde ekspedient som kompensation (min gane krævede croissanter!) gav mig to the-boller for ens pris. Fordi en dejlig dame fra IG har sendt gaver til alle Palæets beboere. Fordi der er bland-selv-slik til 6,95 pr. 100 g. i Brugsen om fredagen. Fordi jeg skal mødes med en håndfuld søde blogdamer i morgen. Fordi der ligger en øl i køleskabet med mit navn på – min første øl i 11 måneder! Fordi det er fredag – og endda en rimelig fantastisk én af slagsen:)\nMå din fredag også blive fantastisk!\nUdgivet den januar 6, 2016\nVi blev udskrevet fra hospitalet i forgårs. Da vi kom hjem, stod fødekarret midt i spisestuen, hvor Jess havde pumpet det op fem dage tidligere. Jordemoderens pose med afdækningsstykker, handsker, bind mm. stod uåbnet ved siden af. Jeg ved ikke lige, hvad det forventes, at jeg gør med den. Det var en lidt mærkelig fornemmelse – som en kulisse. Men jeg blev hverken trist eller vemodig. Hvordan kan man det, når man har sin spritnye baby hængende på brystet:)\nNytårsaftensdag var jeg 41+2. Besøget hos jordemoderen to dage tidligere havde ikke givet anledning til at forvente en snarlig fødsel, da jeg på ikke havde åbnet mig. Hendes forsøg på en hindeløsning var derfor ikke mulig, men det, at hun havde været oppe at mærke efter og måske også akupunkturen hos Helle Ella, gjorde et eller andet. Jeg fik i hvert fald en del plukkeveer, hvad jeg ellers har været ret forskånet for i sidste trimester.\nVi havde ikke lagt de store planer for nytårsaften, så da et vennepar med en søn på alder med Ane spurgte, om vi ikke skulle slå os sammen, lød det som opskriften på en dejlig og rolig aften med fokus på børnene. Da gæsterne kom, blev jeg ringet op af en jordemoder, som spurgte lidt ind til, hvordan jeg havde det. Jeg fortalte, at jeg havde det fint, men oplevede en del plukkeveer og mærkede mindre til baby end sædvanligt. Den sidste oplysning gjorde, at hun gerne ville have os en tur forbi, for lige at tjekke, om baby havde det fint. Ane var fuldt optaget af gæsterne og sagde intet til, at vi kørte.\nPå fødemodtagelsen fik jeg kørt en strimmel på babys hjertelyd. Alt var fint. Dog kunne jordemoderen se, at jeg havde rigtig mange plukkeveer, hvilket højst sandsynligt var årsagen til, at jeg ikke mærkede så meget til baby – min livmoder var simpelthen helt spændt op. Jeg blev undersøgt igen og havde åbnet mig 1 cm. Jordemoderen tilbød at lave en hindeløsning, som jeg takkede nej til. Jeg ville hellere lade min krop selv gøre arbejdet, og virkede det ikke, havde vi en tid to dage senere.\nMed numsen vel plantet i sofaen, begyndte Dronningen sin nytårstale, mens jeg mærkede plukkeveerne tage til i styrke. Dette fortsatte under maden, og min veninde, Ditte, lavede lidt grin med, at det da kunne være yndigt, hvis jeg gik i fødsel nu. Ikke lang tid efter bad hun mig mærke efter, om det mon ikke rent faktisk, var det, der var ved at ske. Jeg ringede til den jordemoder, som havde tjekket mig et par timer forinden og spurgte, hvad hun tænkte. Hun mente, at der sagtens kunne være noget i gang, men at det ikke var rigtige veer, før jeg ikke var i stand til at tale under dem. Hun anbefalede mig at hoppe til køjs og få hvilet lidt. Jeg ringede til min søster og lod hende vide, at der muligvis var noget under opsejling, så hun selv kunne vurdere, om hun ville komme eller vente, hvorefter jeg forsikrede vores gæster om, at det var helt fint, at de bare blev hængende. En times tid efter var smerterne blevet værre og krævede, at jeg brugte mit åndedræt. Der var 5 minutter imellem. Jeg bad Jess om at få ryddet spisestuen og gjort klar med madras og fødekar. Efter endnu en time, kl. 22, var veerne så slemme, at jeg bad gæsterne tage hjem. De tog Ane med sig, og hun vinkede glad til mig, da hun sad på sin fars skuldre på vej ud til bilen. Kort tid efter de var kørt, ankom min søster. Veerne kom med 4-5 minutter imellem og varede 1-1,5 minut, og min søster mente, at det var tid til at få hjemmefødselsjordemoderen ud. Hun ankom kort før midnat, hvor hun mærkede på mig og konstaterede, at jeg stadig kun var 1 cm. åben. Smerten var intens, og jeg var nødt til at stå op og bevæge mit bækken for at kunne holde det ud. Jeg havde stor gavn af min vejrtrækning, men særligt også af Jess. Han var opmuntrende og positiv og hjalp mig til at holde fokus på, at veerne var gode, og at jeg skulle arbejde med dem.\nJordemoderen lavede akupunktur på mig, og jeg fik sat et chiliplaster på underlivet, hvor smerten var værst, men intet syntes at virke. Jeg blev tjekket igen ved 3-tiden og havde stadig ikke åbnet mig. Jordemoderen meddelte, at der desværre ikke var nogen grund til, at hun blev, når ikke jeg var længere i fødslen, men tilbød at vi kunne tage med hende til fødemodtagelsen, hvor jeg kunne få nogle smertelindrende piller, så jeg kunne få hvilet lidt. Dette takkede jeg øjeblikkeligt ja til! Sjovt, før fødslen havde jeg holdt på, at jeg for alt i verden ville forsøge at komme gennem fødslen uden medicinsk smertelindring, men der havde jeg selvfølgelig heller aldrig oplevet veer;)\nVi tog med jordemoderen, og baby og jeg blev tjekket, og vi blev sendt hjem med en håndfuld piller. Omkring kl. 5 begyndte pillerne at virke, og jeg kunne endelig slappe lidt af. Jeg sov til kl. 10, hvor veerne så småt begyndte at bide igen. Jeg spiste et stykke brød og kravlede tilbage under dynen, opsat på at få så meget hvile som muligt før det store slag. Veerne tog til i styrke, men var ikke regelmæssige før kl. 15, hvor de kom stabilt hvert 5. minut. Igen var smerten så stærk, at jeg var nødt til at stå, når de kom rullende. Jeg rokkede mit bækken frem og tilbage, og Jess masserede mig, men intet syntes at lindre. Jeg brugte mit åndedræt, det bedste jeg havde lært, men det var svært for mig at være med mentalt og arbejde med veerne – jeg følte ikke, at de hjalp mig. En følelse, som jordemoderen, Maria, bekræftede, da hun kom kl. 20. På trods af tætte og stærke veer (1,5-2 minutters veer med 3 minutters mellemrum) havde jeg stadig ikke åbnet mig. Hun konstaterede desuden, at baby stod skævt, hvilket hun mistænkte som værende grunden til den voldsomme smerte og den manglende effekt. Hun foreslog med det samme, at vi tog til hospitalet, hvor de kunne smertedække mig bedre og forsøge at hjælpe baby til at finde rette kurs. Jeg begyndte at græde. Ikke fordi jeg så min drøm om en hjemmefødsel forsvinde, men af lettelse. Lettelse over at dét jeg selv følte, ikke var forkert. Veer hjalp mig ikke, som de burde. Det var en enorm befrielse, at en professionel satte ord på, at noget ikke var, som det skulle være.\nSå snart vi landede på hospitalet, blev der sat elektroder på babys hoved, og Maria tog ved samme lejlighed vandet. Veerne var fortsat regelmæssige og intense, og en anæstesilæge blev tilkaldt for at lægge epiduralblokade. Jeg troede, at sådan en tur ville være meget smertefuld, men jeg mærkede kun smerte, når veerne kom rullende. Da anæstesilægen var færdig, havde jeg en 2-3 veer, som jeg kunne mærke, før smerten helt forsvandt. Og det var FANTASTISK! Jeg kunne følge med på skærmen og se, at jeg havde masser af veer, men jeg kunne ikke mærke noget som helst. Maria gik ud og ristede mig lidt brød, og jeg fik hvilet øjnene en smule. Der blev sat vedrop til – ikke fordi jeg ikke havde rigeligt med veer selv, men for at ‘booste’ min livmoder, så jeg forhåbentlig ville begynde at åbne mig. Efter en time have jeg åbnet mig til 4 cm., og det blev besluttet at slukke for vedroppet, da mine egne veer nu forhåbentlig forstod opgaven:) Jeg prøvede at sove lidt, men vågnede efter en times tid, da veerne vendte tilbage i venstre side af mit underliv – det var der baby stod og trykkede. I løbet af 3 veer var de tilbage for fuld styrke. Jeg kæmpede med alt i mig for at koncentrere mig om min vejrtrækning, men det var svært, da den ene ve tog den anden. Mine ben var stadig mærket af bedøvelsen, men jeg forsøgte alligevel at komme op at stå for at se, om det kunne lindre. Maria holdt øje med mine veer, og da jeg havde 7 på 10 minutter, besluttede hun at kalde på anæstesilægen igen. Nålen havde rykket sig ud af min ryg, og han mente, at det var derfor, at den ikke længere virkede. Jeg fik lagt en ny, og ligesom før gik der kun kort tid, før jeg igen var smertefri. Jeg var nu åben 8 cm, men baby stod stadig højt og skævt, så aftalen blev, at jeg lige kunne trække vejret en times tid, så skulle vi i gang med noget rebozo og op og bevæge mig. Der nåede ikke at gå en time. Efter tre kvarter vendte veerne tilbage med samme styrke og igen stort set uden pauser. Jeg fik vendt mig rundt, og både Jess og Maria lavede rebozo på mig i en halv time. Herefter skulle jeg op at stå i en halv times tid, men efter 10 minutter kunne jeg ikke mere. Maria mærkede på mig igen, og svaret var som forventet – jeg havde stadig ikke åbnet mig. Undervejs var der taget blodprøver fra baby. Den havde det godt, men hjertelyden afslørede, at den, ligesom jeg, var presset. Maria anbefalede kejsersnit, og jeg sagde øjeblikkeligt ja.\nKejsersnittet – 36 timer efter første småveer – d. 2/1:\nDa jeg landede på operationsstuen, skulle jeg have lagt endnu en epiduralblokade. Der måtte tre til, før det virkede. De første tog smerten fra veerne, men jeg kunne fortsat mærke både ben og mave. Den tredje gjorde arbejdet, og endda lidt for godt, for det endte med, at også mit bryst og mine arme blev delvist bedøvet. Jeg havde i løbet af aftenen fået feber, og dette blandet med bedøvelsen, fik mig til at fryse så meget, at mine arme rystede og tænder klaprede. Jeg vidste, at de var ved at åbne mig, men jeg mærkede intet og holdt kun fokus på at trække vejret og forsøge at holde mine arme i ro. Og så forsøgte jeg med al den vilje og ro, jeg kunne mestre, ikke at give opmærksomhed til den tanke, som blev ved med at poppe op – at lige om lidt ville min baby komme ud, og jeg ville ikke være i stand til at røre den.\nJess holdt mig i hånden, indtil lægen meddelte, at nu kom baby ud, så han kunne komme om og kigge og fortælle mig kønnet. 10 sekunder efter stak han hovedet over gardinet med det største smil. Uden han behøvede sige noget, vidste jeg det – vi havde fået en lille dreng:) De tog ham med over for at suge hans lunger for fostervand, og Jess gik med. Jeg ventede utålmodigt på at høre det første lille vræl fra ham, som endelig kom efter kort tid. Jeg kunne ikke se ham, men jeg kunne se Jess. Han smilede og havde tårer i øjnene.\nEfter de længste 5 minutter kom Jess over til mig med vores søn. Han lagde ham helt op til mit ansigt, så jeg kunne dufte ham og kysse ham. Og pludselig gjorde det ikke så meget, at jeg ikke kunne røre ham med mine hænder.\nVi blev kørt på opvågningsstue, og så snart det var muligt, fik jeg min søn i armene. Det var intet mindre end vidunderligt:)\nVi skulle have født hjemme i spisestuen. Jeg skulle have haft en lang latensfase, hvor jeg hørte musik og tændte stearinlys. Jeg skulle smertelindres med massage og ingefærklude og ved tanken om, at hver ve var min ven – et skridt nærmere på vejen til min baby. Jeg skulle føde i karret. Jeg ville sidde på knæ, og Jess ville støtte mig og kysse og tage imod vores barn. Vores søn.\nSådan blev det ikke. Latensfasen var stort set ikke eksisterende, jeg fik fem epiduralblokader og et kejsersnit. Men vi fik lov at beholde den samme jordemoder gennem ‘slutspurten’. Hun var med under de værste veer, og indtil min søn kom til verden. Og hun så mig, lyttede på mig og rådgav, som hun mente, det ville give mening for mig. Intet var dramatisk eller overvældende. Vi var med hele vejen, og vi blev hele tiden informeret om næste skridt. Det var så langt fra den oprindelig tanke, som overhovedet muligt, men jeg fortryder intet. Tanker som “Jeg kunne også have prøvet!” eller “Hvorfor gjorde vi ikke sådan?”, “Hvorfor holdt jeg ikke ud bare lidt længere?” plager mig ikke. Det gik, som det gjorde – bare fordi. Sådan er livet nogle gange. Man kan ikke planlægge alt:)\nIntet gik, som det skulle – og alt er lige, som det skal være<3


Fik Danmarks første Michelin-stjerne: Jeg skulle aldrig have haft den | Kultur | DR\nFik Danmarks første Michelin-stjerne: Jeg skulle aldrig have haft den\nSmerten ved at miste en Michelin-stjerne er større en glæden ved at få den, fortæller Jan Cocotte-Pedersen, der i 1983 fik en af Danmarks første.\nJan Pedersen, da han i 90'erne var chefkok på Restaurant Mikkelgaard. (Foto: Eva Seider © dr)\n19. feb. 2018 kl. 14.05\nLige så vidunderligt, det er for en køkkenchef at få en Michelin-stjerne, ligeså smertefuldt er det at miste den igen.\nDet kan Jan Cocotte-Pedersen fortælle. I dag er han pensioneret efter et lang liv i køkkenet, men i 1983 blev han og hans restaurant La Cocotte på Hotel Richmond tildelt en af Danmarks første stjerner i den berømte restaurationsguide.\n- Vi troede slet ikke på det. Vi troede slet ikke, de kom til Danmark, fortæller han.\nSamme år fik også restaurant Kong Hans Kælder én stjerne, men hvor det lykkedes Kong Hans Kælder med skiftende køkkenchefer at bibeholde sin stjerne (og senere stjerner i flertal), mistede La Cocotte sin igen to år senere.\nJan Pedersen husker stadig den morgen i midten af firserne, da han netop havde mistet sin første Michelin-stjerne.\n- Jeg tog en elefantbajer og satte mig ind i morgenmadsrestauranten og sad og drak den, og så gik jeg ud i køkkenet og sagde: 'Nu må I passe på, venner. Nu må vi lave det endnu mere perfekt, hvis vi kan det, for nu vil de være efter os. Nu vil de sætte spørgsmålstegn', fortæller han.\nMen inden nedturen var der opturen. Som ung kok lejede han et par år tidligere et mødelokale på Hotel Richmond i København af rejsekongen Simon Spies.\n- Han sagde: 'Hvorfor vil du havde det lokale? Der er jo kun ovenlysvinduer?'\n- Ja, sagde jeg, så kan du nemlig ikke tage ret meget for det.\nFire omtaler på en uge\nHuslejen på blot 5.000 kroner om måneden gjorde, at Jan Pedersen kunne holde La Cocottes priser nede og blandt andet fokusere på at tilbyde sine gæster et bugnende vinkort.\n- Jeg lavede en restaurant, jeg gerne selv ville komme på, fortæller han.\nMen københavnerne anede intet om restauranten, der gemte sig i hotellets gamle mødelokale.\n- Vores omsætning bestod af en tredjedel Simon Spies, en tredjedel bekendte og en tredjedel hotelgæster, der var gået forkert. Jeg blev så god til at spille bordtennis, for vi havde ingen gæster.\nMen med ét opdagede dagbladene La Cocotte,\n- Der gik otte månederne, før vi blev opdaget. Så fik vi fire artikler inden for en uge. Og derfra var det ikke til at få et bord.\nDen restaurant, det var det bedste, jeg har lavet i mit liv\nDa nyheden om, at La Cocotte sammen med Kong Hans havde fået Danmarks første Michelin-stjerne, ramte Politikens forside, kimede telefonerne endnu mere. Men stjernen forpligter og er svær at beholde, måtte den unge køkkenchef erfare.\nKravet om fornyelse fik ham til at investere tusindvis af kroner i fransk porcelæn og sølvtøj, men to år senere røg stjernen.\n- Den er til låns, og den er ikke sjov at miste. For der føler man virkelig, at det slag, der er tabt, er endnu større en det slag, der var vundet, siger han.\nLæs også:Rainer bragte en Michelin-stjerne til provinsen: Det er dræbende, hvis vi mister den igen\nFor med stjernen forsvinder også omverdens tiltro.\n- Der kom to journalister ind, og det kunne vi selvfølgelig ikke se, og de kom der udelukkende, fordi jeg havde mistet en stjerne, fortæller han.\nKombineret med en ung tjenerelev førte det til dommen i spalterne om "ukompetent betjening".\nVille helst have undværet stjernen\nTo år senere fik Jan Pedersen stjernen tilbage til La Cocotte, mistede den igen (yderligere?) to år senere, og fik den tilbage på Søllerød Kro. Men han syntes faktisk ikke, at han skulle have haft den.\n- Jeg har altid sagt, at jeg aldrig skulle have haft den stjerne. Måske for Søllerød Kro, for der fik jeg hele pakken på plads: Beliggenheden, sølvtøjet, det kongelige porcelæn... Måske jeg der forsvarede den 100 procent.. Men jeg ville helst have undværet den stjerne, siger han.\nLæs også:Køkkenchef efter den første Michelinstjerne: Det giver noget pres\nJan Cocotte-Pedersen har skrevet flere kogebøger, og skabt menuen til filmen 'Babettes Gæstebud', der vandt en oscar, men han tænker stadig tilbage på La Cocotte - nu en del af hans navn - som noget særligt.\n- Det var mit kald. Den restaurant, det var det bedste, jeg har lavet i mit liv, siger han.\nNavnet La Cocotte har i mange år levet videre på Glostrup Park Hotel, men under anden ledelse.\nJan Pedersen har siden blandt andet været chefkok på Restaurant Mikkelgaard i Rungsted og drevet Elverdamskroen ved Holbæk, men sidste år gik han på pension. Efter mere end 50 år i faget, er hans ryg "slidt op".\nMen på en dag, hvor unge og gamle køkkenchefer med spænding ser frem til dommen fra Guide Michelin, kan han sagtens leve sig ind i postyret.\n- Jeg synes, at det er en herlig rejseguide. Både i Danmark og i udlandet har jeg kørt efter den, og som regel er jeg enig med dem. Det er naturligheden ved, at man på et tidspunkt mister stjernen igen, der er hagen ved det.\n- Man hører jo om restauranter, der har skåret pladserne ned fra 80 til 40 og brugt flere hundrede tusinder på sølvtøj, og så mister de stjernen. Man kan se smerten på deres ansigt, de her kokke, siger Jan Cocotte-Pedersen.


Nyt fælles stamkort skal give bedre patientoverblik for kommunerne - Kommunal Sundhed\nNye digitale services skal sikre et samlet patientoverblik med deling af oplysninger om aftaler, planer og indsatser samt et stamkort med kontaktoplysninger, lover Lisbeth Nielsen, direktør i Sundhedsdatastyrelsen.Foto: Sundhedsdatastyrelsen\nNyt fælles stamkort skal give bedre patientoverblik for kommunerne Sundhedsdatastyrelsen er på vej med nye digitale services heriblandt et stamkort med kontaktoplysninger, der skal give et bedre patientoverblik for blandt andet kommunerne.\nNæsten hver femte voksne dansker lever med mindst én kronisk lidelse. Og udfordringen ser kun ud til at blive større, hvis man tager de mere langsigtede briller på. Derfor er Sundhedsdatastyrelsen på vej med nye digitale løsninger på området, der skal gøre det lettere for kommuner og regioner at skabe sig et overblik over de enkelte […]\nHvad vil du have mere af på Kommunal Sundhed?\nSvar på Kommunal Sundheds læserundersøgelse og deltag i lodtrækning om en iPad og to gratis årsabonnementer.\nTelemedicin kan give tryghed og store besparelser\nSå meget tjener kommunalt sundhedspersonale\nDF vil give danskerne fri adgang til fysioterapi\nVestegns-kommuner opretter nyt akutteam


Mimpara® Amgen Europe BV, filmovertrukne tabletter 30 mg, 60 mg og 90 mg\nMimpara bruges til:\nTag ikke Mimpara:\nHvis De er allergisk over for cinacalcet eller et af de øvrige indholdsstoffer (angivet i punkt 6).\nDer er indberettet livstruende hændelser og dødeligt udfald i forbindelse med lave calciumniveauer (hypokalcæmi) hos patienter, der blev behandlet med Mimpara.\nBørn og unge under 18 år må ikke få Mimpara.\nDer er ikke udført studier af påvirkningen af evnen til at køre bil og betjene maskiner. Der er indberettet svimmelhed og krampeanfald fra patienter, som fik Mimpara. Hvis De oplever disse bivirkninger, kan Deres evne til at køre bil og betjene maskiner være påvirket.\nMimpara skal indtages gennem munden sammen med eller kort tid efter indtagelse af mad. Tabletterne skal tages hele og må ikke deles.\nDen normale startdosis for Mimpara er 30 mg (én tablet) én gang dagligt.\nFortæl det straks til lægen, hvis De begynder at få følelsesløshed eller en prikken omkring munden, muskelsmerter eller -kramper eller krampeanfald. Dette kan være tegn på, at Deres calciumniveauer er for lave (hypokalcæmi).\nAnvendelse af Mimpara til børn og unge er ikke undersøgt. Der er blevet indberettet et dødeligt tilfælde af meget lavet calciumniveau i blodet hos et barn i et klinisk forsøg.\nBrug ikke dette lægemiddel efter den udløbsdato, der står på pakningen og blisterkortet efter EXP. Udløbsdatoen er den sidste dag i den nævnte måned.\nDe kan finde yderligere information om Mimpara på Det Europæiske Lægemiddelagenturs hjemmeside http://www.ema.europa.eu.


Derfor kan du ikke koncentrere dig - kvinder.bt.dk | www.bt.dk\nBT TV BTshop BT retter E-avis Bestil abonnement Annoncer Hør radio POP FM Radio24syv Send tip Cookie- og Privatlivspolitik Derfor kan du ikke koncentrere dig\nAf bt-xponi, Mia Qvist Scheelsbeck, Aller Media Onsdag den 27. juni 2012, 13:27 (Foto: Sisse Stroyer)\nFlyder linjerne sammen på computeren, så ligger der måske dybere årsager bag Vi kan alle have perioder på arbejdet, hvor det er en smule sværere at koncentrere sig. Bogstaverne på skærmen flyder sammen, og man falder i staver over de mindste ting.\nLæs på Femina.dk om særlig form for stress, der kaldes recessionsstress1. Du får ikke nok søvnHænger du over skrivebordet og føler dig træt, kan det være fordi, du ikke får den søvn om natten, du har brug for. Det kan påvirke din dagligdag meget, bl.a. ved at du laver flere fejl i arbejdet og har problemer med at huske.\n2. Dit job gør dig ikke gladDu kan have perioder på arbejdet, hvor alt virker en smule kedeligt og trist. Bliver denne periode for lang, kan det tyde på, at du er træt af dit job, og det kan i høj grad påvirke din koncentration. Det kan også være arbejdsmiljøet eller betingelserne omkring jobbet, der ikke passer dig. Er du en person, der ofte har brug for at skifte job og ikke kan hvile i det, kan det skyldes ADHD, hvor du kan have svært ved at færdiggøre projekter og ikke føler, du yder nok.\nOg læs på Q.dk om stress og klang-massage\n3. Du er stressetIfølge professor Timothy Wilkes fra Harvard Medical School kan stress stjæle din koncentration. - Stress konkurrerer med dine kognitive centre – de områder i hjernen, der er ansvarlige for de hurtige, skarpe tanker – så at være stresset eller angst tager fokus, siger Wilkes til Health.com.\nEn løsning på let stress kan være meditation, da teknikken kan få dig til at blokere distraktioner. Ved mere alvorlige tilfælde kræver det professionel hjælp. Det kan både gå ud over dit private liv og arbejdsliv. 4. For lidt motionMotion kan faktisk styrke din koncentration og hukommelse. Motion betyder også, at du måske føler dig mindre rastløs på et stillesiddende job, og du sover i øvrigt bedre om natten, fordi du er mere udmattet.\nEr det rastløsheden, der stjæler din koncentration, så søg professionel hjælp til at få løst problemet. 5. For mange elektroniske apparaterNår du både har telefon, computer, tv og iPad, der kræver din opmærksomhed, kan det udfordre din hjernes koncentration. Planlæg derfor din dag og sørg for at have et par perioder i løbet af dagen, hvor du ikke er beskæftiget med en telefon, et tv eller en iPad. F.eks. om aftenen inden du går i seng.


Video kamera, SLR kamera - Køb her til en skarp pris | Proshop\nOptag knivskarp video med et videokamera fra proshop.dk\nVideokamera, filmkamera, spejlreflekskamera - proshop.dk har det hele.\nI dag kan du optage video på de fleste enheder. Et videokamera er ikke kun én ting. Der findes et klassisk videokamera til privat og professionel brug, action cams, dashcams samt 360 graders kameraer. Hvis du gerne vil filme, kan du også bruge dit digital kamera eller din smartphone.\nNår du skal vælge et kamera, er det en god idé at læse en anmeldelse eller sammenligning på nettet. Antallet af Megapixel fortæller ikke hvor godt et kamera du får og Full HD opløsning kan også være svingede. Har du planer om at bruge zoom funktionen på dit videokamera, skal du huske at se på den optiske zoom. Det totale zoom tal er oftest en blanding af optisk og digital zoom.\nAction cams er gode at have med, når du tager ud at rejse. De fleste store mærker som GoPro, Sony og Garmin har et action cam. Nogle modeller er vandtætte, har indbygget GPS eller skærm. GoPro har domineret markedet lige siden starten og laver nogle virkelig gode produkter. Udvalget af tilbehør til de forskellige action kameraer er virkelig stort, især hvis du har valgt et kamera fra GoPro. Du kan montere dit kamera på alt fra biler og hjelme til dyr eller du kan tage det med under vandet med et vandtæt case.\nLeder du efter et dashcam til bilen, er det vigtigt at finde en model med mindst 30 FPS, HD eller Full HD opløsning og muligheden for at benytte et hukommelseskort. Et dashcam er godt at have, hvis uheldet er ude og der kommer et forsikringsspørgsmål. Nogle modeller har indbygget skærm og mulighed for at snakke sammen med en smartphone eller tablet. De største mærker inden for dashcams er BlackVue, Garmin, Transcend og Asus.\nDet er en god idé at købe et hukommelseskort, en taske og eventuelt et stativ til dit nye videokamera. Når det kommer til SD-kort, er det en god idé som vejledende minimum at vælge et klasse 10 hukommelseskort til dit videokamera (de langsomme kort risikerer ikke at kunne følge med).\nDit valg: Anker BlackVue DENVER DJI FLIR Systems Garmin GoPro Panasonic Samsung Sony Lagervarer Nulstil alle filtre\nAction-kamera, monterbar, 4K / 30 fps, 4.0 MP, trådløst netværk, undervands op til 30 m\nTermisk og visuelt lyskamerakombo, kan sættes til smartphone\nVideokamera, Høj Definition, 60 fps, 2.29 Mpix, 30 x optisk zoom, Carl Zeiss, flashkort, trådløst netværk, NFC\nKamerafælde, 5.0 MP / 12.0 MP (interpoleret), 1080p / 15 fps\nOsmo kamera med Gimball, 12 megapixel, 4K video. 94-grader vidvinkel lense\nInstrumentpanel-kamera, 1080p / 30 fps, 2.1 MP, G-Sensor, sort\nInstrumentpanel-kamera, 1080p, 2.1 MP, trådløst netværk, G-Sensor\nBlackVue DR900S-1CH 4K 32GB\nDashboard camera - 4K / 30 fps - 8.0 MP - Wi-Fi - GPS - G-Sensor - black\nVideokamera, 1080p, 12.76 MP, 20x optisk zoom, flashkort, Wi-Fi, NFC, sort\nBilkamera med SONY STARVIS-sensor excl. bak-kamera, 1080p front and back, 60FPS (Front), GPS, WiFi, microSD, indbygget mikrofon og højttalere, virker med Android/iOS.


Lær selv hundemassage eller få redskaber til et varigt vægttab for din hund\nDu er her: Start1 / Foredrag2 / Kurser\nVi afholder løbende forskellige kurser. Kurserne har til formål at styrke din viden om din hund, samt at give dig redskaber til at kunne “behandle” din hund. Derfor tilbyder vi blandt andet kurser i hundemassage samt i kost og motion. Herunder kan du læse mere om kurserne “Hundemassage til husbehov” og “Fed hund“, hvor du lærer at hjælpe din hund til et vægttab.\nPå denne side kan du også tilmelde dig et kursus: Udfyld formularen her på siden. Husk at skrive hvilket kursus, du gerne vil tilmeldes. Bemærk: Du er ikke tilmeldt, før du har modtaget en bekræftelse.\nAlle pladser er reserverede\nSend en mail, hvis du gerne vil på venteliste.\nDu har mulighed for selv at lære hundemassage gennem vores kursus, som strækker sig over 5 kursusaftener. Under kurset vil du lære om hundens skelet, muskler og bindevæv samtidig med, at du lærer de grundlæggende massagegreb.\nDatoer, efterår 2017:\nKurset strækker sig over følgende dage:\nOnsdag den 25. oktober, kl. 18.30 – 21.00 (uden hund)\nOnsdag den 1. november, kl. 18.30 – 21.00 (med hund)\nOnsdag den 8. november, kl. 18.30 – 21.00 (med hund)\nOnsdag den 15. november, kl. 18.30 – 21.00 (med hund)\nOnsdag den 22. november, kl. 18.30 – 21.00 (med hund)\nPris for kurset: 2.000 kr.\nFørste aften er uden hund. De efterfølgende aftener skal hunden kunne sidde i bilen i ca. 1½ time, mens der er teoriundervisning.\nHar du spørgsmål til kurset, eller kunne du tænke dig at få tilsendt en tilmeldingsformular? Så udfyld kontaktformularen i bunden af siden.\nKender du en FED HUND?\n… Så find træningstøjet frem og spring på vægten sammen med os!\nDette kursus giver dig viden om, hvordan din hund kan tabe sig. Er din hund overvægtig slider det meget på hundens led, og dermed mindskes hele hundens bevægeapparat. Ikke nok med det, så risikerer du også, at din hunds helbred svækkes, og at den bliver ramt af følgesygdomme.\nUnder dette kursus vil du lære om hundens ernæring og træning – og også hvordan du opretholder din hunds vægttab, og dermed kommer ud af den onde spiral, hvor hunden hurtigt tager de tabte kilo på igen.\nErnæring – hvad er ”rigtig” ernæring og hvorfor er det vigtigt?\nHvad betyder den rigtige ernæring for hundens mulige vægttab?\nOvervægtens betydning for helbred, følgesygdomme og bevægeapparat\nHvordan kommer vi ud af den onde spiral?\nIndividuel vejledning mht. kost, vejning, helbredstilstand.\nIndividuel fysisk tjek af hundens bevægeapparat.\nTræning med henblik på vægttab.\nPlanlæg den rigtige gåtur.\nMassagens betydning for vægttab.\nKurset er fordelt over 6 måneder med én kursusdag pr. måned. Kurset finder sted følgende dage:\nNæste kursus forventes at have opstart i febuar 2018.\nPris for kurset: 2.500 kr.\nHar du spørgsmål til kurset, eller vil du have tilsendt en tilmeldingsformular? Så udfyld kontaktformularen herunder:


Rullende hjertestartere hos Danske Fragtmænd Express - Høje-Taastrup Erhvervsforum\nRullende hjertestartere hos Danske Fragtmænd Express\nVores medlem Danske Fragtmænd Express sender over 100 af deres chauffører på gaden som nyuddannede Hjertepiloter de kommende måneder. Det sker i takt med, at alle deres chauffører uddannes i førstehjælp, og bilerne udstyres med hjertestartere.\nDe første chauffører fra Danske Fragtmænd Express med hjertestartere er allerede aktive. I første omgang kører de på Sjælland, men efterhånden som ordningen rulles ud i resten af landet, vil chaufførerne være klar til at træde til overalt, hvor de færdes på de danske veje.\nChauffører uddannet i førstehjælp\n- Vi er stolte af, at vores vognmænd har taget tilbuddet om at blive Hjertepiloter til sig og påtager sig et ansvar i bestræbelserne på at redde liv og gøre noget for andre. I de kommende måneder sender vi de første Hjertepiloter ud på de danske veje. Det er chauffører, som er uddannede i førstehjælp og udrustet med egne hjertestartere. Jeg håber, at andre vil følge vores eksempel, siger salgsdirektør Jesper Laugesen fra Danske Vognmænd Express i Høje-Taastrup.\n- Tilbuddet til vognmændene er blevet modtaget positivt. Der er en stor interesse for at blive Hjertepilot og kunne gøre en forskel og redde liv. Chaufførerne glæder sig til, at ordningen rulles ud i hele landet, oplyser Jesper Laugesen.\nLæs hele pressemeddelelsen.


Maler i Vilslev - Få 3 gratis og uforpligtende tilbud her!\nBrug for en dygtig maler i Vilslev?\nAlle kan bruge en maler i Vilslev på et eller andet tidspunkt i hans eller hendes liv. Hvis du for nylig er flyttet ind til et nyt hus eller dit eget hus er gammel nok og har brug for renovering, er maler i Vilslev påkrævet. Det er bydende nødvendigt at holde nogle punkter i tankerne før nulstilling ned på en maler til dit hjem eller kontor. Lad os få et nærmere kig på nogle af de ting, der skal holdes for øje, mens du vælger en maler for dit arbejde:\nGå Ved Referencer: Det er bedre at gå med henvisninger. I stedet for at starte en søgning på dit eget, check med venner, familie, entreprenører, ejendomsmæglere eller naboer for de malere i Vilslev , der allerede har arbejdet for dem. Dette hjælper med at få den bedste maler og den bedste deal i lokalområdet.\nFind den bedste maler i Vilslev\nCheck til godkendelse: Før du vælger malere i Vilslev sikre at kontrollere deres entreprenørens licens. Det beviser som en godkendelse, at de er professionelle.\nHold dine muligheder Handy: Altid tjekke med mere end en maler i Vilslev. Man skal ikke stole helt på én maler. Snarere holde en anden udbyder handy i tilfælde af en situation, der skal bruges.\nDet er altid bedre, når den potentielle maler er forsikret. Hvis du har fundet en maler i Vilslev så glem ikke at kontrollere hans arbejdstagerens kompensation og ansvarsforsikring dokumenter. Det er altid bedre at tage forebyggende foranstaltninger snarere end at betale for det senere. Sikkerhed kommer først: Ja, sikkerhed kommer først til maler i Vilslev og for mennesker, der bor i huset. Maler i Vilslev kræver ting, som kan resultere i en ulykke. Denne ulykke kan være af en person eller kan resultere i skader på ejendom eller enhver anden ting. Man bør altid tjekke med potentiale maleren om de foranstaltninger, som han planlægger at tage for at undgå utilsigtet situation. Selvfølgelig, efter at have taget forholdsregler, hvis der sker noget så er skæbne. Men det er bydende nødvendigt at være forsigtig.\nEfter Job: maler i Vilslev handler ikke kun om maleri. Den fortsætter selv efter maleriet er færdigt. Normalt malere gør renseprocessen efter maleriet er færdig. Det er tilrådeligt, at du tjekke med maler i Vilslev forhånd om efter arbejde så godt. Klar kommunikation er altid godt, og eliminerer muligheden for enhver utilfredshed og en friktion, når jobbet er gjort.\nMaler Amerika Mariagerfjord


Texture Crew Women SmartWool | Prisgaranti, køb nu!\nForside Fodtøj SmartWool Texture Crew Women\nTexture Crew Women\nSmartWool Texture Crew Women\nSmartWool Texture Crew Women er en sand klassiker af en sok, der burde findes i en hver kvindes klædeskab. Den specielle teksturstrik sikrer uovertruffen pasform og den bløde og lækre SmartWool ind mod huden er ren forkælelse af dine fødder.\nDen ensfarvede Texture Crew Women kan bruges i såvel læderstøvler som sneakers - har du først prøvet dem, bliver de med stor sandsynlighed din foretrukne hverdagssok!\nDenne ikke alt for kraftige sok fylder nemlig ikke for meget i fodtøjet, men giver alligevel forbavsende god varme og en sublim varmeregulering sammenlignet med andre tynde uldsokker. For at øge den generelle komfort, er områderne omkring hæl og tæer og under forfoden lidt ekstra polstret.\nTexture Crew Women er sammensat af 70% af den lækreste SmartWool, 29% nylon for at give slidstyrke og 1% elastiske fibre, der optimerer pasformen.\nSmartWool Texture Crew Women er selvfølgelig fremstillet med flade og bløde sømme, der er placeret som de skal, uden at genere omkring foden. Et sæt SmartWool-sokker består af to identiske sokker, idet det ikke har nogen praktisk betydning at lave forskel på højre og venstre - tværtimod skaber det udelukkende problemer, dersom du ved et uheld skulle vende dem forkert!\n(M | EU 38-41)45,00 gram


Henriette Haubjergs forældre havde champagne med til X Factor | BILLED-BLADET\nSøndag, 23. marts 2014 - af Helle Skram de Fries\nHenriette Haubjergs forældre havde champagne med til X Factor\nHenriette Haubjerg og hendes forældre.\nIrene Nielsen og Jørgen Haubjerg er stolte af deres 16-årige datter, som nu er i finalen.\n- Det er fuldstændig surrealistisk, at vores datter er i finalen i ”X Factor”!, lød det på behersket jysk, men med absolut dybtfølt begejstring fra Henriette Haubjergs forældre, Irene og Jørgen, efter showet fredag aften.\nÆgteparret fra Brande var kommet med ud i presserummet efter semifinalen, hvor deres 16-årige datter gik videre til finalen og dermed til en chance for at vinde ”X Factor 2014”.\nStolte og lidt beklemte over al virakken holdt de sig beskedent i baggrunden. Hver fredag har de siddet blandt publikum og krydset fingre og levet engageret med, når deres Henriette stod på scenen og sang.\nChampagne til datteren\nDe har hele tiden håbet og troet på, at deres datter har det, der skal til, selv om de har haft svært ved at tro på, at det var sandt.\n- Det er meget rørende og næsten ikke til at forstå. Men vi er meget glade – og stolte, fortalte far Jørgen til BILLED-BLADET.\n- Vi har champagne med, Henriette, råbte mor Irene, da hendes datter kom susende forbi.\n- Den skulle åbnes, uanset om Henriette gik videre eller ej, for hun har gjort det så flot, synes mor Irene, der absolut også var glad for, at der blev en finaleplads til datteren.\nOverrasket over at komme i finalen\nOgså Henriette jublede.\n- Da Pernille og jeg stod tilbage, havde jeg indstillet mig på, at de ville sige ”Pernille!” som det sidste navn på den, der var videre. Men så sagde de altså ”Henriette”! Og nu må vi se. Jeg har regnet ud, at jeg har noget med 32 ½ procents chance for at vinde.\nUanset om hun vinder eller ej, er det Henriette Haubjergs plan at skrive til nogle producere efter ”X Factor”, så hun kan komme videre med sin musik.\nOg mon ikke Lina Rafn kan hjælpe til.\n- Absolut, jeg har plads i min kalender nu, så jeg kan skubbe på både Fie, Mattias og Henriette, lød det lovende fra de tre unge solisters mentor.\nStolte Stéphanie Surrugue runder milepæl\nLøvens Hule-stjernes liv forandret: Jeg ...\nUlven kommer løber med endnu en stor tv-pris


Nu udfases halogenpæren - Dansk Lyskilde\n> Viden om lys>Inspiration & Nyheder> Nu udfases halogenpæren\nFra den 1. september i år udfases de fleste halogenpærer fra det europæiske marked. Det betyder et farvel til en række lyskilder, som har været kendt og elsket for deres funktionaliteter, men som har været udskældte for deres strømforbrug.\nHvad siger du farvel til?\nStort set alle halogenpærer. De eneste halogener der forbliver på markedet, er halogenrør, halogenstifter og halogenpins, som har energiklasse C eller over.\nSelvom halogenpæren er udfaset fra produktion, er det stadig tilladt at sælge og købe restoplaget. Derfor har vi også stadig et udvalg af halogenpærer til rådighed.\nDu skal blandt andet være opmærksom på, om du kan dæmpe din belysning. Alle halogenpærer kan fungere med en dæmpbar lysinstallation, men det er ikke tilfældet med LED. Når du kigger efter en LED pære, der skal erstatte din halogenpære, skal du altså vælge en LED lyskilde, som er beregnet til dæmpning.\nDet er også vigtigt at være opmærksom på farvegengivelsen. Alle halogenpærer har en farvegengivelse på 99 Ra. Det betyder grundlæggende set, at farver gengives på en meget naturtro måde – jo tættere på 100 Ra, jo bedre gengives farverne. Når du skal finde en LED pære variere farvegengivelsen, vær derfor opmærksom på dit behov for korrekt farvegengivelse, eller kontakt os, hvis du er i tvivl.\nHvis du bruger 12 volt halogenpærer, skal du huske og tjekke om din transformer (den der omformer 230 volt til 12 volt) kræver en bestemt antal watt for at virke optimalt. Nogle elektroniske transformere har krav om at blive belastet med minimum 20 watt, læst som 20VA.\nFakta om udfasningen\nMed direktivet ønsker man at fremme brugen af energivenlig belysning, herunder LED lys, for at nedbringe CO2-udledningen på belysning.\nUdfasningen referer til EU direktiv nr. 2009/244, som detajleret beskriver udfasningen af glødepærer og halogenlamper.\nSiden 1/9-2009 er lyskilderne gradvist blevet udfaset, og vi er nu nået til den sidste udfasning i direktivet.\nMed udfasning menes følgende: det er ikke længere tilladt at producere varerne i EU, ej tilladt at importere dem til EU. Sålænge lagre haves er det tilladt at sælge og købe de omfattede halogenpærer.


Dykkerudstyret er en stor del af at dykke - Hobby World\nForside Hobby Dykkerudstyret er en stor del af at dykke\nSom med mange andre hobbyer så er det vigtigt at have udstyret i orden, hvis man ønsker en god oplevelse og vil have fuld valuta ud af sin hobby. Når det kommer til dykning er der dog en ekstra god grund til at have det helt rette dykkerudstyr, hvis du skal dykke ofte og rimeligt seriøst. Det kan nemlig gå grueligt galt, hvis du tager ud på dybe dyk uden at have styr på udstyret og sikkerheden. Du bør derfor altid starte med at finde det rette udstyr, der passer til dig og dine ambitioner og planer med dykningen. Når du så har fået alt dykkerudstyret på plads og fået dykket en del gange, så er det selvfølgelig også helt vitalt at holde dit dykkerudstyr funktionelt. Det vil sige, at du skal kontrollere, at f.eks. din dragt og dine briller holder tæt, samt afprøve din flaske og mundstykke før hvert dyk.\nEn af de dele af dykkerudstyret, som oftest står lidt i skyggen af de opmærksomhedsskabende iltflasker og fancy dykkerbriller, er din dykkerdragt. Det handler både om at have den rigtige dragt til formålet. Altså om det skal være en våddragt eller tørdragt, og så handler det især om at finde en dragt, der passer til netop dig, din krop og dine dykkerdrømme.\nFind den rigtige dykkerdragt\nSom nævnt ovenfor så er dykkerdragten en vigtig del af det meget vigtige dykkerudstyr. Ønsker du at komme i gang med at dykke, så vil det være en god ide at starte med at købe en våddragt. For de fleste kræver det nemlig en smule tilvænning og øvelse at føle sig hundred procent godt tilpas i en våddragt på åbent vand. Du kan derfor med fordel bruge lidt tid i vandet med din nye våddragt på, før du begynder på selve dykkerdelen.\nNår du skal på jagt efter en våddragt, skal du først gøre dig bevidst omkring dit budget. Våddragter kan nemlig fås i mange forskellige prisklasser. De billigste koster omkring nogle hundred kroner mens de dyreste ligger på flere tusinde kroner. Du bør vurdere, hvor meget du kommer til at bruge våddragten, og hvor seriøst du skal dykke. Skal du ud på store, lange og dybe dyk bør du vælge en våddragt i højere kvalitet, end hvis du bare skal svømme i den og dykke en gang imellem.\nUdover våddragter så er tørdragter en del af nogle dykkeres dykkerudstyr. Er du en mere erfaren dykker, der ønsker at komme ud på længere og dybere dyk, så bør du overveje, om ikke en tørdragt ville være mere ideel at foretrække som en fast del af dit dykkerudstyr. Derudover har en tørdragt sine helt store forcer, når temperaturen på vandet er til den lidt koldere side. Tørdragten er altså for dig, der har ambitioner om at dykke på dybder på mere end 20 meter, dykke i længere tid ad gangen, typisk i mere end 40 minutter, eller i koldt vand, hvor du ønsker at holde din krop og hud varm ved at holde vandet ude.\nTidligere artikelKom i gang med din hobby igen, hvis smerter har forhindret dig\nNæste artikelSådan bliver du helt klar til den hyggelige juletid\nHobby World - 19. september 2019


Leder: Den utroværdige skuespillerskole | avisen.nu\nSony FX9 på pressemøde 12. marts 2021 (Foto: AVISEN)\nLeder: Den utroværdige skuespillerskole\nHvis det var så naturligt, nødvendigt og uproblematisk at man anvendte et markedsføringsfirma til at lave citater, ”storyline” og behandle alt, hvad man sagde i offentligheden, hvorfor har man så ikke sagt det til borgerne?\nDette simple spørgsmål bør borgmester Steen Wrist svare på. For mens han efter afsløringen af et omfattende manuskript på alt, hvad han og flere andre har sagt i det meste af 2021, har haft travlt med at bortforklare det med en nærmest lovpligtig nødvendighed, så er borgerne i Fredericia endnu en gang til grin for deres egne penge.\nAlene det faktum, at det uvildige advokatfirma har stået for kommunikationen sammen med deres partner – og altså skulle præsentere sagerne for offentligheden, og flere gange med ordre på, at det skulle lande blidt, så sagen ikke oppustet unødigt må skrige til himlen i et demokrati.\nVi må spørge borgmesteren, om hans svar i disse dage på de friske afsløringer om manuskriptet, også er blevet udfærdiget af et markedsføringsfirma?\nKan borgmesteren og andre ikke selv se problemet i, at der nu er grund til at være i tvivl om, hvorvidt de overhovedet er selvstændige personer med meninger og mod?\nPåstanden om, at det var nødvendigt af hensyn til jura, er faktuelt forkert. Man skal passe på med ikke at holde sig til fakta nu, for næsen kan knap nok blive længere på grund af Pinocchio-effekten.\nFakta er, at materialet behandler massevis af ting, der intet har at gøre med den forhenværende kommunaldirektør eller en voldgiftssag. Så stop løgnene.\nMaterialet er nu offentligt, og folk vil selv kunne se, at det er usandt. Blandt andet han man behandlet spørgsmålet om inhabilitetssagen med partifællen Lars Ejby Pedersen (der intet har med voldgiftssager at gøre), havneselskabet ADP og diverse henvendelser fra pressen om andre ting i mindste detalje, endda hvordan den socialdemokratiske gruppe reagerer, eller om borgmesteren taler med Jacob Bjerregaard.\nTeater, det er, hvad det er.\nVi må og skal holde de ansvarlige politikere, forvaltningen og ikke mindst borgmesteren fast på, at nu er det nok. Det er meget langt fra at man modtager almindelig rådgivning til, at man får lavet talekort, taler, citater, strategier, aftalte aftaler mellem parter. Flere partileder i byen fortæller tilmed til citat, at de modtog færdige udkast fra den eksterne kommunikationsrådgiver uden nogen forudgående samtale om, hvad de måtte mene. Flere tilføjer tilmed, at de ikke kunne bruge citaterne, da de var for blødsødne i forhold til sagens alvorlige karakter. Eller som viceborgmester Susanne Eilersen fortalte, og som det også fremgår af materialet, så bad hun om at få slettet en sætning, hvor der stod, at nu var alt undersøgt på Fredericia Havn.\nHer skal man også lige huske, at der ikke var tale om en grundig advokatundersøgelse, men derimod samtaler mellem havneselskabets eksterne advokat og kommunens eksterne advokat. Den kommunale regning løb op i 1,2 millioner kroner for den ”grundige” undersøgelse – og havnens regning kender vi ikke, men den er næppe meget mindre.\nDemokratiet kan ganske enkelt ikke tåle dette omfang af utroværdighed, som den nye borgmester og forvaltning kaster af sig med denne sag.\nVi er nu tvunget til at offentliggøre flere af dokumenterne, så offentligheden kan få et mere præcist kendskab til, hvordan Steen Wrist igennem hele forløbet har ladet andre udfærdige det, der er kommet ud af hans mund. Vi bør kunne forlange mere af vores politikere, end de blot optræder som skuespillere, der siger noget, man tror sælger bedre i offentligheden. Det er en hån mod de borgere, der tillidsfuldt lytter på politikerne, og som stemmer efter, hvad der bliver sagt og lovet.\nAt afsløringen først kommer efter valget, virker som en bevidst plan om at sylte en aktindsigt. Dette er reelt den allerstørste skandale, og der må og skal være alvorlige konsekvenser for alle implicerede.\nHvor Socialdemokratiet er gået til valg på at ”nu skal vi videre”, så har afsløringen vist, at de fortsat sidder fast i fortidens rigide tankegang og med en forvaltning, der primært handler politisk og ikke neutralt.\nFaktisk, så er det ikke engang ”sammen”. Det ord er nemlig også opfundet af markedsføringsfirmaet. Utroværdigheden stinker så fælt, at man endda har nerverne til at lave bullshit om at man rydder op efter bullshit. Det viser endnu engang, at der er brug for kritiske og uafhængige medier, der ikke kan spises af med honorarer og lokumsaftaler, men tværtimod vil blive ved med at undersøge og formidle det, man har undersøgt.\nImens andre medier begraver virkeligheden, graver vi den op, også selvom det gør ondt på mange socialdemokrater i en by, der i over 100 år har været socialdemokratisk af sind, men det er på tide, at man ser sig selv efter i sømmene – og ser på om, det er de rigtige mennesker, der leder forvaltning og kommune.\nEt lille kritisk spørgsmål fra den store presse kunne være, når juristen sendes i pressen, imens chefen gemmer sig:\nHvor mange aktindsigter har der været i perioden, hvor AVISENs aktindsigt blev syltet? Ja, det ved vi – 3! Så er der langt op til 200.\nDen nyvalgte SF’er Connie Maybrith Jørgensen sagde det fint forleden: ”Det er ikke godt nok – og valget er ingen undskyldning for en manglende aktindsigt. Det kan maksimalt tage tre uger, og bør kun tage syv dage.”\nNok er nok. Sagerne i Fredericia skal ikke styres af eksterne folk fra København, der taler sammen indbyrdes på vegne af de forskellige aktører. Mon ikke vælgerne tænker, at de kunne være brugt bedre lokalt og i øvrigt også meget billigere, og dermed kunne borgernes skattekroner være gået til borgernær velfærd.\nMåske skulle man nedlægge musicalakademiet og så i stedet for åbne en skuespillerskole. Det har en del af de lokale politikere og Fredericia Kommune i hvert fald ekspertise i.


En af de mange ting, jeg nyder ved at besøge andre haveblogs, er at få bekræftet, at jeg langt fra er den eneste, der kan være skør nok til at investere i nye planter, selvom matriklen egentlig er "fuld". For et par dage siden ankom således en ny fruesko, cypripedium formosanum, som foruden den typiske blomst får de mest fantastiske blade.\nDe minder i den grad om Elizabeth I´s flotte krave.\nDen er blevet plantet sammen med de andre fruesko i en jordblanding, hvor vi har fulgt anvisningerne til punkt og prikke. For at beskytte dem mod vintervæde, og det får vi uden tvivl i rigelige mængder, er de også blevet dækket omhyggeligt med et stykke ikke alt for dekorativ plastik.\nCobaea pringlei, en staudeagtig og efter sigende ganske hårdfør klokkeranke, er en anden nyanskaffelse, som jeg venter mig meget af. Den var blevet omtalt på et par haveblogs, men viste sig at være vanskelig at google både som frø og som plante. Jeg fandt den dog her til sidst. Det ser ud, som om dens blomster er lidt slankere end den etårige klokkerankes.\nLeverandøren anbefalede os at vente med at plante den ud til foråret, så den har fået en plads i drivhuset.\nI forgårs forstyrrede jeg så en skrantende Anne Marie på Lønbæk planteskole for bl.a. at hente de følgende 2 planter:\nViburnum farreri fioretta, dværgkejserbusk,det varer nok et par dage, før den kommer til at se ud af noget særligt.\nDet er ellers dette smukke syn, der venter.\nCornus controversa variegatus bilder jeg mig ind allerede har lidt af den karakteristiske vækstform, der har givet den tilnavnet wedding cake tree på engelsk.\nMen også her er tålmodighed en nødvendig dyd.\nI dag bragte posten en lille paeonia obovata alba, en art, som har stået på min ønske-seddel i årevis. Den blomstrer sikkert ikke de første år; men løvet er i sig selv en oplevelse.\nI en planteanvisning står der, at man skal grave et 50 cm dybt hul, putte omsat kogødning og noget kalk i bunden og derefter dække gødningen med havemuld. Det virker næsten som overkill ved denne lille plante; men er sikkert en god idé, hvis den skal blive stående, hvor den bliver plantet.\nEtiketter: cornus, klokkeranke, orkideer, pæoner\nLene 1. november 2012 kl. 12.22\nJa det er fuldstændig rigtigt at det er dejligt at blive bekræftet i at man ikke er den eneste havenørd med tendens til at købe alt for meget, en anden ting der er rigtig godt ved disse blogs er at man somme tider får svar på noget man ikke har kunne finde ud af før. Det har jeg lige oplevet her. Den ene af dine buske som du havde hentet hos Annemarie, så jeg i en have på sjælland her i sommers, damen der ejer haven kunne ikke huske hvad den hed og der var ikke et skilt på den, men nu ved jeg at det er en Wedding cake,dejligt\nmarie 1. november 2012 kl. 12.41\nDu har fuldstændig ret - det var jo også via haveblogs, at jeg opdagede klokkeranken.\nOle´s have 1. november 2012 kl. 13.14\nSikke en dejlig leverance. Håber de må trives hos dig. Du er ikke den eneste der har svært ved at begrænse sig.\nmarie 1. november 2012 kl. 15.35\nDet er skønt ikke at være alene om den last.\nHøneballehaven 1. november 2012 kl. 15.00\nDet ser ud til at være skønne planter, du har købt hjem. Flere af dem kunne helt sikkert også friste mig. Og nej du er ikke den eneste, som bliver ved at købe nye planter til haven. Det er jo netop det, der er spændende at finde noget helt nyt, det har du i hvert fald gjort. Du har mange spændende planter.\nJeg kigger lige nærmere på klokkeranken :)\nmarie 1. november 2012 kl. 15.37\nDet er jeg helt enig med dig i - det er herligt med noget variation. Frem for alt er det herligt at have noget at glæde sig over og til året rundt.\nUlla J. 1. november 2012 kl. 18.00\nDværgkejserbusken er fluks kommet på ønskelisten. Vi skal have besøg af Anne Marie til foråret i vores havekreds. Det kan være hun kan lokkes til at tage én med. Det var efter svære overvejelser, at vi gravede vores almindelige kejserbusk op. Den er fantastisk, men alt for stor til det sted, hvor den stod, nemlig lige udenfor køkkenvinduet, så vi kunne nyde blomsterne i kuldeperioden.\nDet er nogle vildt flotte blade på frueskoen. Køber du dem i udlandet? Ellers er Per Bangsgaard i Gråsten leveringsdygtig i mange forskellige slags fruesko. Og til rimelige priser, synes jeg.\nOg om pæonen behøver jeg vist næppe skrive, at jeg faldt helt i svime :)\nUlla J. 1. november 2012 kl. 18.32\nKender du forøvrigt ham her: http://www.w-frosch.de/Cypris/aaa_d.html\nmarie 1. november 2012 kl. 21.30\nDu har ret i, at den alm kejserbusk kommer til at fylde meget. Lige præcist denne fruesko har jeg købt i udlandet, men jeg har også købt fruesko på plantemarkeder herhjemme.Bangsgaard og Frosch har jeg ikke handlet med, men de ser bestemt interessante ud.\nBente 2. november 2012 kl. 01.00\nJa dværkejserbusk lyder da også besnærende, det er jo med at få plads til det hele. Så den må også på min ønskeseddel!\nFrueskoens blade minder meget om foldblads (veratrum nigrum) blade, sådan en plisseret nederdel, så de ville klæde hinanden, tror jeg. Du kan få frø, hvis det har interesse. Blomsten er sort.\nmarie 2. november 2012 kl. 08.06\nDet gør de da også, nu du nævner det,og tak for tilbuddet; men jeg har faktisk foldblad i forvejen. Selvom de ligner hinanden og sikkert ville klæde hinanden, vil jeg placere dem to forskellige steder, da deres vækstkrav og vækstform er meget forskellige.\nKatinka Raabymagle 2. november 2012 kl. 09.25\nJa, skønt at finde ligesindede, der forstår sætninger som "Jamen haven bliver da ALDRIG færdig!", "Jamen selvfølgelig er der da plads til en kassefuld+ nye planter!" og "Prøv lige at se - er blomsten ikke VIDUNDERLIG?"\nMin mand forsøger at vise begejstring, meeen...han har nu lidt svært ved at holde have-koncentrationen mere! Derfor er det vist for os begge skønt, at jeg så kan komme ud med min boblende have-kuller via egen og andres haveblogs!\nSkønne sager du har inviteret indenfor i haven og selvom det til tider kan virke som en håbløs opgave at finde nok ledig jord, lykkes det som regel. Vi har dog et vennepar, som mener, at en have kan spytte planter ud, når den bliver overfyldt! Dette er endnu ikke sket her, så jeg fortsætter som dig ufortrødent!\nMange hilsner og god fredag\nmarie 2. november 2012 kl. 11.15\nRart at høre fra en ligesindet. Jeg kan nu godt finde på at smide planter ud, især planter som trives alt for godt og optager alt for meget plads; men Søren nupper tit noget af det og planter det ud i sit rodehjørne i køkkenhaven.\nBente 5. november 2012 kl. 11.15\nMarie jeg var på vores lokale planteskole i går, de fortæller mig at dværgkejserbusken ikke er fuldt hårdfør i Danmark, og at de derfor ikke har den i deres sortiment. Ved du noget om det? Jeg tænkte at du havde talt med Anne Marie om det! Ellers må jeg vist hellere bestille mit eksemplar hos Lønbæk Planteskole!\nmarie 5. november 2012 kl. 14.31\nAnne Marie beskriver den som hårdfør i sin planteoversigt og nævnte overhovedet i hårdførheden, da vi handlede. Det er jeg sikker på, hun ville have gjort, hvis det var relevant. Også på denne hjemmeside beskrives den som hårdfør http://www.atouchofgreen-gardenwebshop.nl/index.php\nJeg købte i øvrigt det største eksemplar i Lønbæk,så vi er ovre i småtingsafdelingen, og Anne Marie skal opereres midt i november, så planteskolen ligger nok ret stille henover julen.\nStaudefeen 6. november 2012 kl. 08.27\nJa, man kan altid blive fristet - på alle tidspunkter af året :-) Det er nogle spændende indkøb, du har gjort dig, men jeg har på fornemmelsen - efter at have fulgt din blog - at du har nogle vanvittigt spændende og usædvanlige stauder i din have.\nPudsigt, at du nævner Cobaea pringlei, som jeg ikke kendte til indtil for nylig, da en haveveninde nævnte den, og jeg var straks hooked!!! ;-)\nmarie 6. november 2012 kl. 14.52\nDet er nok rigtigt, at jeg godt kan lide at have et varieret udvalg af stauder i haven. Og klokkeranken glæder jeg mig til at følge til næste år.


Mand tildelte flere slag: Nu straffes han\nChristina Hansen - 17. dec 2021 12:11\n23-årig mand idømt fængsel og nattelivsforbud\nEn 23-årig mand fra Randers blev fredag i Retten i Randers idømt fire måneders ubetinget fængsel og et forbud mod at opholde sig i nattelivet i de næste otte måneder. Det er første gang i Østjyllands politikreds, at en person bliver idømt nattelivsforbud.\nI retten blev den 23-årige kendt skyldig i to voldsepisoder begået i nattelivet i Randers i september.\nDen første episode fandt sted kl. 2.50 natten til den 18. september på en bar på Middelgade i Randers. Her slog den 23-årige en 22-årig mand i ansigtet med knyttet næve, og senere uden for baren, slog han igen den 22-årige med et slag i nakken.\nUgen efter, den 25. september omkring kl. 22.30, begik den 23-årige ifølge dommen endnu et voldeligt overfald. Denne gang på en p-plads på Tørvebryggen, hvor han først tildelte en 20-årig mand flere knytnæveslag i ansigtet, inden han skubbede til en anden 20-årig mand, som også blev slået i ansigtet.\nMå ikke opholde sig i nattelivszoner\nUd over dommen på fire måneders fængsel blev den 23-årige altså også idømt et nattelivsforbud, der betyder, at han i de næste otte måneder ikke må opholde sig på beværtninger mellem kl. 24.00 og 5.00. Forbuddet gælder hele landet betyder også, at han ikke må opholde sig i de nattelivszoner, som politikredsene har indført.\nI Østjyllands politikreds betyder det, at han fx ikke må opholde sig på Storegade og dele af Middelgade i Randers eller i et større område i Aarhus midtby efter midnat.\n”Den 23-årige har i løbet af en uge overfaldet tre personer i aften- og nattelivet i Randers og skabt utryghed på steder, hvor rigtig mange mennesker går i byen. Det er jo netop på grund af den type voldssager, at nattelivsforbuddet blev indført, og jeg er tilfreds med, at den 23-årige nu har forbud mod at færdes i nattelivet i en længere periode, ” siger anklagerfuldmægtig Søren Ejegod.\nHvis den 23-årige overtræder nattelivsforbuddet, vil det i første omgang resultere i en bøde på 10.000 kroner, og sker det anden gang, risikerer han en fængselsstraf på 30 dage.\nDen 23-årige erkendte forholdene og modtog dommen


Effektive systemer - Georg Fischer A/S\nKølige personer bruger COOL-FIT\nVores energibesparende løsning er det præisolerede COOL-FIT rørsystem til sekundære køleinstallationer, der tilbyder såvel økologiske som økonomiske fordele. Den er baseret på ABS-rørsystemet fra GF Piping Systems og består af fittings, ventiler og overgangsfittings. COOL-FIT anvendes udelukkende til "sekundære kølesystemer". Denne installationstype gør det muligt at reducere mængden af kølemiddel med 80 til 90 % sammenlignet med konventionelle systemer. COOL-FIT har derfor en TEWI (Total Equivalent Warming Impact – samlet tilsvarende varmepåvirkning), der er over 50 % lavere.\nHvad angår materialevalg, produktion og daglig brug har dette system betydelige fordele i forhold til traditionelle metalrør, både for energiforbrug og bevaring af ressourcer.\nOverlegen i forhold til traditionelle kobbersystemer\nVi bestilte en analyse af COOL-FIT's økologiske præstation hos et eksternt firma. De miljømæssige aspekter ved COOL-FIT blev testet og sammenlignet med andre kølesystemer. Undersøgelsen sammenligner de præinstallerede rør fremstillet af forskellige materialer og tager højde for, hvordan rørmaterialerne blev produceret, hvordan rørene blev fremstillet og installeret på stedet, isoleringsmetoden og al transport. Testene dokumenterer, at COOL-FIT-rør kræver mindre energi til fremstilling, isolering og installation end rør af kobber og kromstål. Den patenterede samlingsteknologi er ekstremt energieffektiv på grund af den komplette forisolering og den lave vægt. COOL-FIT bruger ca. 50 % mindre energi under driften end konventionelle kobbersystemer.\nDen nye generation af membranventiler fra GF Piping Systems: Maksimér profitten ved at maksimere flowet\nDe nye membranventiler giver dobbelt flow for den samme mængde energiforbrug. Hemmeligheden ligger i ventilhusets optimerede geometri. Den nye membranventil giver lineære flowegenskaber, tillader optimal kontrol egenskaber, som igen garanterer mere stabile processer. Ventilens to udløb har et optimeret flowdesign helt frem til det tilstødende rør. Dette reducerer dead -legs til et absolut minimum, hvilket sikrer en høj grad af hygiejne.. Til syvende og sidst højere effektivitet, lavere energiomkostninger, minimeret dead -legs maksimal hygiejne.


Mormonledere lykønsker Barack Obama for hans valgsejr\nDet Første Præsidentskab og De Tolvs Kvorum lykønsker Barack Obama for hans valgsejr\nDet Første Præsidentskab og De Tolv Apostles Kvorum i Jesu Kristi Kirke af Sidste Dages Hellige offentliggjorde den følgende udtalelse tirsdag:\nVi lykønsker Præsident Obama med at have vundet endnu en periode som præsident for Amerikas Forenede Stater.\nEfter en lang valgkampagne er det nu blevet tid til, at amerikanerne finder sammen. Det er en lang tradition for sidste dages hellige at bede for vore nationale ledere i vores personlige bønner og forsamlinger. Vi inviterer amerikanere overalt, uanset politisk overbevisning, til at bede for præsidenten, for hans administration og den nye kongres, mens de leder os gennem svære og turbulente tider. Må vores nationale ledere reflektere det bedste i visdom og dømmekraft, mens de opfylder den store tillid, der er givet dem af det amerikanske folk.\nVi roser også guvernør Romney for at beskæftige sig med det højeste niveau i vores demokratiske proces, som kræver så meget af dem, som frembyder sig selv til offentlig tjeneste. Vi ønsker ham og hans familie enhver succes i deres fremtidige bestræbelser.\nLæs tidligere artikel  Sunday Times besøger en mormon-menighed i London Læs følgende artikel Kampen mod mæslinger fortsætter


Vores kunder har på tværs af industrier og brancher været særligt optaget af den teknologiske og digitale udvikling. Det er en udvikling, der sker eksponentielt og er i fuld gang med at forandre erhvervslivet globalt og i Danmark. Flere virksomheder har allerede som følge af den teknologiske og digitale udvikling foretaget helt grundlæggende ændringer i deres kerneforretning over de seneste år, ligesom flere forventer, at dele af deres kerneforretning vil ændre sig grundlæggende i årene, der kommer, eller helt forsvinde.\nOgså i PwC står den teknologiske og digitale udvikling fortsat højt på agendaen, hvor digitalisering allerede er en integreret del af vores forretning.\nVi har konstant fokus på fx at udvikle nye digitale værktøjer, der gør, at vi kan betjene vores kunder bedst muligt. Senest har vi internt i forretningen igangsat et større digitaliseringsprojekt på tværs af vores forretningsområder i relation til samarbejdet med vores kunder og vores egne interne processer.\nAndre megatendenser, der ud over den teknologiske og digitale udvikling er med til at forandre vilkårene i forhold til at drive forretning, er demografiske ændringer, urbanisering, ændringer i den økonomiske magtbalance samt ressourcemangel og klimaforandringer.\nSamtidig ser vi også, at talentagendaen ændrer sig. Uanset forretningsområde er det afgørende med adgang til de rette kompetencer, og derfor bliver det væsentligt at rekruttere og udvikle talent, som forstår at navigere i en kompleks verden.\nForskning fra PwC’s Strategy& viser, at de mest succesfulde virksomheder har en strategisk capability-drevet tilgang til værdiskabelse, der forener brand og identitet med eksekvering, tilpasning og forretningsmæssig værdiskabelse.\n“Verdens mest succesfulde virksomheder fokuserer ikke ensidigt på vækst”\nVerdens mest succesfulde virksomheder er kendetegnet ved deres evne til at forene identitet med deres strategiske, markedsmæssige tilgang, deres kultur og eksekveringskraft. Konkret transformerer de deres forretning frem mod en stadig mere unik markedsposition gennem fem handlingstiltag.\n”I PwC havde vi gerne været den nye revisorlov foruden, da den medfører øgede omkostninger og yderligere administrative byrder for erhvervslivet, uden at den højner revisionskvaliteten.”\nDe regulatoriske krav til at drive virksomhed forandrer sig også. Vi og vores kunder har i året også skullet forholde os til nye krav og regulering, fx i relation til EU-persondataforordningen, der stiller krav til virksomhedernes håndtering af persondata, som vi bl.a. samarbejder med PFA Pension om. De børsnoterede virksomheder, kreditinstitutter og forsikringsselskaber (PIE-virksomheder) har i år også skullet forholde sig til den nye revisorlov, hvor en række nye EU-regler er blevet implementeret i dansk lovgivning.\nI PwC havde vi gerne været den nye revisorlov foruden, da den medfører øgede omkostninger og yderligere administrative byrder for erhvervslivet, uden at den højner revisionskvaliteten. Vi glæder os dog over, at politikerne har lyttet til erhvervslivet, og at den nye revisorlov er vedtaget uden unødig overimplementering.


Lørdag i påskeugen d. 11. april 2020: I graven – Bibelstreger\nLørdag d. 11. april: I graven\nBliv i teksten fra i går eller læs evt. Matt. 27,57-66\nI dag bliver ikke en refleksion over bibelteksten. Selve videoen er af længere varighed – ca. 10 minutter – og er en lille guide til en bøn/mediation\nSangen “Hil dig, frelser og forsoner” har sin inspiration fra et gammelt digt, som der nok også er brugt til at bede liggende på knæ ved korset – kiggende op på Jesus.\nDigtet stopper syv steder fra Jesu fødder til hans ansigt: Fødderne, knæene, hånden, siden, brystet, hjertet og ansigtet.\nDet har jeg lavet til en bedestund, hvor du prøver at forestille dig at du er ved graven. Jesus er død og ved at blive lagt i graven.\nSæt dig godt til rette, luk øjnene, fortæl evt. Gud at du er åben for ham nu, og så skal du forestille dig at du står uden for graven. Du træder ind i graven. Ind i mørket. Først er der måske helt mørkt fordi det stadig er dagslys uden for og dine øjne skal vænne sig til mørket. Men der er alligevel lys fra indgangen, der falder på Jesu døde krop.\nSå lader du blikket falde på hans fødder. Hvordan ser de ud? Hvad får de dig til at tænke på?\nOg sådan fortsætter du med knæene, hånden, siden, der er gennemboret af et spyd, brystkassen, hjertet og ansigtet.\nTag dig tid og dvæl ved hvert at de syv steder.\nSkriv og tegn evt. hvad det vækker af tanker hos dig.\nLørdag i påskeugen 2020: I graven\nLørdag d. 11. april: I gravenBliv i teksten fra i går eller læs evt. Matt. 27,57-66I dag bliver ikke en refleksion over en bibeltekst. Selve videoen er af længere varighed – ca. 10 minutter – og er en lille guide til en bøn eller meditation. Sangen "Hil dig, frelser og forsoner" har sin inspiration fra et gammelt digt, som der nok også er brugt til at bede liggende på knæ ved korset – kiggende op på Jesus.Digtet stopper syv steder fra Jesu fødder til hans ansigt: Fødderne, knæene, hånden, siden, brystet, hjertet og ansigtet.I videoen beskriver jeg en bedestund eller meditation, hvor du prøver at forestille dig at du er ved graven. Jesus er død og ved at blive lagt i graven. Sæt dig godt til rette, luk øjnene, fortæl evt. Gud at du er åben for ham nu, og så skal du forestille dig at du står uden for graven. Du træder ind i graven. Ind i mørket. Først er der måske helt mørkt fordi det stadig er dagslys uden for og dine øjne skal vænne sig til mørket. Men der er alligevel lys fra indgangen, der falder på Jesu døde krop. Der er lavet en tegning til hver af de syv steder du lader øjnene hvile.Så lader du blikket falde på hans fødder. Hvordan ser de ud? Hvad får de dig til at tænke på?Og sådan fortsætter du med knæene, hånden, siden, der er gennemboret af et spyd, brystkassen, hjertet og ansigtet.Tag dig tid og dvæl ved hvert at de syv steder.Skriv og tegn evt. hvad det vækker af tanker hos dig.Du kan finde tegningerne på hjemmesiden: bibelsterger.dk/lordagp20Hele planen og guide kan du finde på: bibelsterger.dk/p20Anmod om at komme med i FB-gruppen og se hvad andre deler og del dine bibelstreger, spørgsmål og erfaringer med os andre: https://www.facebook.com/groups/433060830459836/\nSlået op af Bibelstreger i Fredag den 10. april 2020


Send din selfie ud i rummet - Alt om DATA, Datatid TechLife\nHome » Mobiltelefon » Send din selfie ud i rummet\nMette Eklund 17 oktober 2019 Mobiltelefon 0 kommentarer\nProjekt SpaceSelfie fra Samsung lader helt almindelige mennesker sende deres selfie op til stratosfæren.\nSamsung har netop lanceret et nyt projekt, der helt bogstaveligt talt skubber grænserne for, hvor langt en selfie kan nå ud. Samsung har nemlig løftet sløret for Projekt SpaceSelfie.\nSpaceSelfie går i al sin enkelthed ud på, at Samsung vil sende en Galaxy S10 5G smartphone ud i stratosfæren ved hjælp af en højtryksheliumballon. Galaxy S10 vil give mulighed for, at brugere fra hele verden vil kunne få vist og fotograferet deres selfie i rummet.\nEn rejse på 200 timer\nDet er en 10,5 x 19 meter stor højtryksheliumballon, der med en specialudviklet rigg skal indeholde en rumkapsel med Galaxy S10 5G. Riggen er specialdesignet til at sikre billeder i høj kvalitet, og solenergi skal levere strøm til telefonen og teknologien, når den er rejst 200 timer ud i rummet.\nVia en app til brugerne på jorden, der skal sende og modtage selfies mellem Mission Control og rumkapslen samt en app til den rum-udsendte Galaxy S10, skulle et kamera på riggen tage et billede af telefonen samtidig med, at brugerens selfie bliver vist. Derefter sender appen på mobilen billedet tilbage til brugeren på jorden, der således kan fremvise et foto af deres selfie på en smartphone i rummet.\n”For at vise, hvilke fantastiske ting der er muligt med Samsungs skærme, besluttede vi at tage selfies til et nyt niveau og give brugerne chancen for at se deres ansigter ude i rummet. Vi skubber altid grænserne for, hvad der er muligt, og med SpaceSelfie viser vi, hvad Samsungs teknologi kan opnå – også fra grænsen til rummet”, siger Claus Holm, Director IM & Country Manager hos Samsung.\nTestet inden turen\nFor at være sikker på, at Galaxy S10 5G kan klare den lange tur, har Samsung udført omfattende test indenfor projektets lancering, og den er blandt andet testet i temperaturer ned til minus 65 graders Celsius, og den 6,7” dynamiske AMOLED-skærm er testet for at sikre, at den ikke slår revner eller, at der dannes kondens.\nDu kan læse mere om Projekt SpaceSelfie her samt tilmelde dig, hvis du vil have et rum-selfie https://samsung-spaceselfie.com/dk/da/


Nyt navn på gammel vinbutik - Stevnsbladet\nForside>Alle indlæg>Butikker>Nyt navn på gammel vinbutik\nButikkerStore HeddingeTop News\n(Last Updated On: 23. juni 2022)\nDet er slut med Holte Vinlager i Store Heddinge, men ikke med vin, idet den kendte forretning på Nytorv fortsætter under nyt navn, og med samme ejer.\nTommy Nielsen dropper samarbejdet med Holte Vinlager, men fortsætter med store smil og med at sælge vin med mere, under navnet “Store Heddinge Vin & Delikatesse” på samme adresse, Nytorv 4. (Foto: Klaus Slavensky)\nForretningsnyt: Tommy Nielsen har stoppet samarbejdet med Holte Vinlager, som har meddelt den populære stevnske vinhandler, for ham, nye vilkår: Stop med at sælge alle andre produkter end vores.\n– Hvis jeg gør det, så hænger min forretning ikke sammen. 70 pct. af de varer, som jeg sælger, er fra andre leverandører, og kun 30 pct. er fra Holte Vinlager. Samarbejdet med Holte Vinlager har været rigtigt godt i de mange år, men nu slutter det, oplyser Tommy Nielsen.\nVed siden af vin og spiritus forhandler Tommy Nielsen bl.a. chokolade og kaffe fra Frellsens, Bagsværd lakrids, Verdens Bedste Romkugler fra Tim’s, masser af lækre bornholmerprodukter som f.eks. snaps, samt te og specialøl.\nOg alt dette vil fortsætte under navnet: ”Store Heddinge Vin & Delikatesse”.\nJa til at fortsætte\nTommy Nielsen er en af de fire ankermænd, som står bag vinfesten i Store Heddinge, og han har masser erfaring i at vælge, købe og sælge det bedste på markedet.\nHan startede med forretning i Havnelev i 2000, som siden flyttede til Rødvig for at ende på Nytorv 4 i Store Heddinge i 2013, så om ca. tre år skal propperne ryge for at fejre 25-års jubilæum.\nSå længe behøver man ikke at vente på åbningen af den ”nye” butik, som indvies fredag den 1. juli i år, med gode tilbud i en hel uge.\n– Jeg fastholder alle de gode leverandører som jeg har, så der vil stadig være masser af forskellige slags rødvine, hvidvine og andet godt at vælge mellem, siger Tommy Nielsen.\nButikkens hylder er også præget af de nye drikke-trends med gin, rom og whisky, som har fulgt med folks lyst til cocktail. I sommerheden er det portvin og rosé, der er bestsellers, og dem lover Tommy Nielsen at have et rigeligt udvalg af, når det store navneskift sker.\nTags:Holte Vinlager, Store Heddinge Vin & Delikatesse, Tommy Nielsen\nForrige indlægStevns Jernmand blev en både våd og kold affære\nNæste indlægVi elsker vort land


Når sund fornuft er ”kontroversiel” | Nationaldemokraten\nNår sund fornuft er ”kontroversiel”\nNogle få eksempler på politikere, som tør afvige fra den toneangivende ekstremisme og sige nogle sandheder, der paradoksalt nok fører til stempling af dem, ikke af fremmedkursens skyldige.\nDen tjekkiske præsident Miloš Zeman udtaler efter terrorangrebet mod Charlie Hebdo om muslimer, at ”tilpasser de sig ikke værtslandet, skal de deporteres”. Han fortsætter: ”Alle bør bo i deres hjemland. Det er noget andet at rejse og udforske andre kulturer end at bo i éns hjemland og at arbejde for dets velfærd. Jeg mener, at de mennesker bør bo og praktisere deres religion i deres hjemlande, de bør ikke forstyrre dagliglivet i lande, der har en anden kultur.” Zeman tilføjer, at selv om yderligtgående er født i Vesteuropa, tilhører de stadig mere lande såsom Algeriet, Mali osv. ”Der er en genetisk forbindelse, ” forklarer han. ”En tjekke forbliver en tjekke, selv om han bor i Frankrig. Og dog er den anderledes kultur ikke noget problem for tjekkerne. En tjekke som fx Milan Kundera kan godt tilpasse sig i Frankrig. Folk fra de førnævnte lande mangler denne evne. Dette er ikke en kritik som sådan, blot en iagttagelse.”\nZemans udtalelser er så meget mere bemærkelsesværdige, som han er tidligere kommunist og nu socialdemokrat, men på den anden side lå kommunisterne jo ikke under for markedets altdominerende logik, men havde paradoksalt nok et mere nationalt islæt i deres politik end mange vestlige lande, kommunisternes øvrige brister ufortalt.\nMen også den tjekkiske leder af oppositionspartiet Daggry, den fremstående forretningsmand Tomio Okamura, kan være med. Han har efter Paris-terroren på sin Facebook-side lagt instrukser om, ”hvordan vi kan beskytte vor demokratiske livsstil og arven fra vore forfædre mod islam, før det er for sent”. Dels opfordrer han borgerne til at stille kritiske spørgsmål om, hvorfor islam, ”fredens religion”, ikke stærkere fordømmer islamisk terror, men tværtimod kræver alle mulige ”rettigheder” og protesterer imod alt, hvad der ”fornærmer”. Og dels foreslår han boykot af muslimske virksomheder i Tjekkiet: ”Hver kebab, vi køber, finansierer endnu en burka. Hvordan vil din kone kunne spise med et tørklæde om ansigtet?” Endelig anbefaler han, at man åbent fornærmer muslimer ved at lufte ”grise og hunde” i deres nabolag, nær deres moskeer og populære forsamlingssteder.\nI Schweiz foreslår Det Schweiziske Folkepartis Walter Wobmann (på billedet ovenfor), som i øvrigt stod bag folkeafstemnings-kampagnen mod moskeer, at Schweiz helt ophører med at modtage flygtninge fra Syrien og Irak. I kølvandet på hændelserne i Paris advarer Wobmann nu om, at regeringens tilgangsvinkel til asylspørgsmålet nemlig kan fremkalde mere ekstremisme i Schweiz.\nZeman har længe været beskyldt for ”islamofobi”, Okamura kaldes af den tjekkiske venstrefløj ”landets farligste mand” pga. hans holdning til muslimer, og hvad Wobmann angår, har tilmed mange partifæller taget afstand fra ham. Det er jo paradoksalt, at så mange politikere m.fl. altid fælder hårdere domme over dem, der kritiserer den aktuelle islamisering af Europa, end over dem, der er medansvarlige for denne vanvidskurs og tilmed fremturer i den. Det er et uhyggeligt generelt fænomen. Lad mig bare sætte det i relief med et eksempel fra gårsdagens leder i Jyllands-Posten, der tiltrængt opfordrede Tysklands mainstream-politikere til at gå i dialog med Pegida-bevægelsen. Men alligevel skulle det ud mellem sidebenene: ”Der er afgjort ubehagelige højreekstremister, der fisker i rørte vande, og de selvbestaltede talsmænd for Pegida – de eneste, der taler med medierne – er regulært anløbne typer.”\nIkke sandt: Ubehagelige, ekstremister, selvbestaltede, anløbne… Hvad har man at have alle disse stemplinger i, mens man aldrig – trods uenighed – kunne drømme om at stemple typer som Merkel, Hollande, Thorning-Schmidt & Co. med disse nedsættende ord, der karakteristisk aldrig begrundes detaljeret? Selv om magthavernes politik fører mod uhyre katastrofer, og de tromler meningsmodstandere med alskens skumle og nederdrægtige midler. Tusindfoldigt mere ubehagelige og anløbne er de end de folkelige protestmagere, der uanset deres øvrige meninger og karaktertræk, som hverken jeg eller JP næppe kender til, dog har indset den væsentligste ekstremisme i nærværende æra og sagt fra. Og alligevel er det dem, der blot vil bevare det gamle Europa, som hele tiden skal løfte bevisbyrden og få beklikket karakter og motiver, tilmed fra en i det saglige ret enig avis som Jyllands-Posten. Ude i Europa er fronterne trukket endnu hårdere op, og det er da forfriskende, at tilmed Tjekkiets præsident står milevidt over det generelle danske debatniveau, som JP roser. Hvad det gælder om nu, er ikke at ”stå sammen” som i Paris’ gader, men at yppe kiv og lægge afstand – i forhold til de hyklere, der demonstrerer for ”demokrati”, men samtidig undergraver dets folkelige eksistensgrundlag, som man pr. definition åbenbart er odiøs, hvis man forsvarer.\n8 kommentarer til artiklen “Når sund fornuft er ”kontroversiel””\nSvar Politikere, hykleriet vil ingen ende tage.\nSvar Lyspunktet her må da være, at politikere i Øst stadig kan tale frit, og med deres fortsatte skuen på deres vestlige naboers multikultikatastrofe, så vil de drage på vores erfaringer og selv modstå en fremtidig fremmedgørelse af deres egne lande.\nMens hyklere, nærmere forrædere, som Løkke, Hollande, Cameron og andet skidtfolk lyver gerningsmændenes religiøse motiver bort og erklærer muslimer for ikke-muslimer når de ter sig ilde, så er det med forhåbning man hører den klare tale fra Øst. Tak for det, og må det inspirere til mod og kærlighed til fædrelandet blandt vore egne fremmedleflende politikerrækker\nSvar @ Claus @ Allan Gorm Larsen\nDet er kun meget små lande, der nogen sinde har haft 0% invandring. De østlige lande du snakker om Claus, har haft massere af indvandrere. Du kigger bare ikke langt nok tilbage.\nOg hvad er så min pointe???\nSkaden sker HELE TIDEN, også af hvid indvandring. Problemet er over befolkning, mindre natur resourcer per næse, i alle lande med befolknings vækst.\nKina, Indien, Egypten, Afrika har alle været menneskehedens hovedstader. Hvis vi kigger langt nok tilbage i historien.\nDet de alle sammen har til fælles, er verdens mest overbefolkede områder.\nSvar Det var også Merkel, Schmidt, Hollande m. fl. fra Vest Europa jeg tænkte på.\nSvar Jeg må erkende at vi f. eks. her i Danmark har haft indvandring i de sidste 8-900 år. Der var bare det ved det at de bestod af europæere fra forskellige lande. Der i blandt kan nævnes polakker, jøder, (Europa), franskmænd, tyskere og svenskere. Der er bare det ved det at de kom i små grupper som muliggjorde at landet kunne kapere dem efterhånden som de kom. De fleste assimilerede medens de der ikke gjorde det rejste hjem igen, dertil hvor de kom fra, i modsætning til dem som indvandrer i dag. For det første ankommer de i hobetal. for det andet kommer de hoved saligt fra Mellemøsten, Asien og Nordafrika. Hvoraf de fleste ikke ønsker at integrere sig med os. Tværtimod. Det er det som er vores største problem i dag, bl.a. p. gr. af de bløddyr af nogle politikere, som regerer os. Hjemsendelse er nødvendig, hvis ikke problemerne ikke en skønne dag skal blive så store at det hele skal ende i rent ragnarok.\nSvar Allan Gorm Larsen Der kan ikke ses nogen anti-dansk eller anden negativ indflydelse i dag, fra den tyske og svenske indvandring til Danmark gennem de sidste 8-900 år.\nDerfor giver det ikke nogen mening, at nævne polakker og især jøder (Europa?) i den sammenhæng.\nJeg kan selvfølgelig tage fejl, men det er ikke mit indtryk at ikke-assimilerede (som jøder, sigøjner osv) rejser/rejste hjem.\nDet passer også til alt det vi ved om emnet, fra Tysklands historie!\nSvar Grunden til at jeg skrev (Europa) efter jøderne er at mange jøder er født og opvokset i forskellige europæiske lande i det de siden de af romerne, i sin tid, blev fordrevet fra Palæstina, hvorefter de blev spredt over det meste af verden, der iblandt Europa. Det er hvad jeg kender til det i gennem historien.\nSvar OK! Tak, for svaret.


cycdo.venstrelys.se Godt Liv Højseng\nHøjseng | Køb højsenge i fineste kvalitet til dit barns værelse Passer aftenlevering bedre, eller har du behov for opbæring? For kun et mindre tillæg kan du vælge ekstra ydelser som aftenlevering højseng opbæring. Dette tilkøbes ved bestilling. Højseng højseng skrivebord - 90x cm Funktionel og smart hvid højseng fra HoppeKids. Højsengen har en skrå stige, så dit barn let kan komme op i sengen. Spar plads på børneværelset med en højseng fra FLEXA. Vi har et stort udvalg af pladsbesparende højsenge til børn i både fyrretræ og hvid MDF. Stort udvalg af højsenge til drenge og piger sælges på cycdo.venstrelys.se Højsenge fås i flere farver og størrelser. Find et godt tilbud på brugte højsenge nu.\nHØJSENG Andre børnesenge - Jylland\nAndre børnesenge - København og omegn Højseng Seaside senge\nForside Til børn Børne- og babymøbler Andre børnesenge - Jylland. Få besked når der er nye annoncer, der matcher din søgning. Den er af aluminium, derfor let at håndtere og fylder minimalt i forhold til andre højsenge. Sengen har følgende højseng. Der medfølger ikke madras, men 90x passer i sengen. Stort udvalg af børnesenge i god kvalitet. Hos Unoliving finder du børnesenge med og uden lege-tilbehør så som rutsjebane og legeforhæng – . Få plads til større monstre under sengen (eller mere legetøj) med en smart højseng fra IKEA. Se vores udvalg på hjemmesiden. 66 rows · Stort udvalg af højsenge til drenge og piger sælges på cycdo.venstrelys.se . saches operation Forside Til børn Børne- og babymøbler Højseng børnesenge højseng København og omegn. Få besked når der er nye annoncer, der matcher din søgning. Højden er cm. Højde fra gulv til sengerammen er cm.\nFå besked når der er nye annoncer, der matcher din søgning. Bordet måler 65 cm x cm og kan justeres fra 68 til 80 cm i højden. Alt i massivt fyrretræ i den velkendte flexakvalitet. Højde fra gulv til madras ca cm. Køb og salg af Højseng på DBA. Gode tilbud og billige priser på nyt og brugt Højseng til salg på DBA. Køb og salg af Højseng - Jylland på DBA. Gode tilbud på nyt og brugt og billige priser på Højseng til salg på DBA. Køb og salg af Højseng - København og omegn på DBA. Gode tilbud på nyt og brugt og billige priser på Højseng til salg på DBA. Skal der være plads under sengen? Så er en højseng lige sagen. Med en højseng får du masser af plads under sengen til f. Her på siden finder du højsenge som allerede sammensat eller du kan bygge din egen seng fra bunden. Højseng mere længere nede på siden.\nKøb og salg af Højseng på DBA. Gode tilbud på nyt og brugt og billige priser på Højseng til salg på DBA. Køb og salg af Højseng på DBA. Gode tilbud og billige priser på nyt og brugt Højseng til salg på DBA. Køb og salg af Højseng - Jylland på DBA. Gode tilbud på nyt og brugt og billige priser på Højseng til salg på DBA. MODERNO ALL-IN-ONE HØJSENG Moderno All-in-one højsengen er den perfekte løsning til børneværelset hvor gulvpladsen ikke er så stort, med en. Køb og salg af Højseng på DBA. Gode tilbud på nyt og brugt og billige priser på Højseng til salg på DBA. Spar plads på børneværelset med en højseng fra FLEXA. Vi har et stort udvalg af pladsbesparende højsenge til børn i både fyrretræ og hvid MDF.\nHoppeKids BASIC JUMBO Højseng - 90x200 cm højseng En højseng giver nemlig mulighed for at udnytte pladsen under sengen også. Føler du, at det kniber lidt med økonomien i øjeblikket. Annoncer med Højseng på DBA. Stort udvalg af Højseng til billige priser. På DBA finder du altid et godt tilbud på både nye og brugte varer til salg.\nKøb og salg af Højseng - København og omegn på DBA. Gode tilbud på nyt og brugt og billige priser på Højseng til salg på DBA. Køb og salg af Højseng - Syd- og Sønderjylland på DBA. Gode tilbud på nyt og brugt og billige priser på Højseng til salg på DBA. Radius fra hvor du bor. Du skal være logget ind for at søge i "Radius fra hvor du bor". Filtrér Beskrivelse Postnummer Opdateret Pris kr. Sofaen er lavet, så du hurtigt og nemt kan trække den ud til en ekstra soveplads.\nForside Til boligen Sengemøbler og udstyr Enkeltsenge. Få besked når der er nye annoncer, der matcher din søgning. Højseng, Sælger denne højseng seng, brugt måneder. Mål og det hele står på billedet. Leder du efter en god seng til børneværelset med ekstra praktiske funktioner? Med en højseng får du ikke bare en seng, men meget andet. Se mulighederne. Når pladsen er trang, så er en smart køjeseng vejen frem. Få mere plads i børneværelset med en praktisk etageseng fra IKEA. Forside Til børn Børne- og babymøbler Andre børnesenge. Få besked når højseng er nye annoncer, der matcher din højseng. Den er købt fra ny jeg har stadig faktura i februar for 5. Den er i rigtig pæn stand. Enkeltsenge\nSkal der være ekstra plads på børneværelset? Med en højseng fra Happykids, er der plads til enten skrivebord eller sofa under sengen. Se det flotte udvalg her. Flexa - Hit Højseng m/stige - Hvid. Hvid højseng i fyrretræ. HoppeKids BASIC Højseng junior - 70x cm HoppeKids BASIC JUMBO Højseng - 90x cm.\nHøjseng peberfrugt plante\nOrlando fås som både højseng og venstrerettet. Filtrér Beskrivelse Postnummer Opdateret Pris kr. Kan leveres mod merpris.\nRadius fra hvor du bor. Du skal være logget ind for at søge i "Radius fra hvor du bor". Filtrér Beskrivelse Postnummer Opdateret Pris kr. Sofaen er lavet, så du hurtigt og nemt kan trække den ud til en ekstra soveplads. billig flydende latex Find et bredt udvalg af børnesenge fra anerkendte producenter, til fornuftige priser og i høj kvalitet.\nKøber du en børneseng her, og prioriterer du dermed indretningen i børneværelset, mener vi at du har taget et vigtigt skridt for dit barns velvære. Gode rammer er essentielle i opvæksten, og her spiller alt, stort som småt en rolle. En god nats søvn kan betyde forskellen på gode og dårlige dage. Køb en god nats søvn, med en god børneseng herfra. Når du skal finde den børneseng der præcis passer til dig, vil du i vores feature funktion kunne vælge mellem mange unikke funktioner, og søgeresultaterne snævrer sig derfor lynhurtigt ind til hvad du er på udkig efter.\nKøb og salg af Højseng - Syd- og Sønderjylland på DBA. Gode tilbud på nyt og brugt og billige priser på Højseng til salg på DBA. Køb og salg af Højseng på DBA. Gode tilbud på nyt og brugt og billige priser på Højseng til salg på DBA.\nDe sælges uden madrasser og der er nogle brugs spor. Højseng, Højseng med skrivebord og opbevaring, 2 år gammel - nypris kr. Skal afhentes i Silkeborg. Så kan du matche med rummets tekstiler og farver!!!\nKøyeseng på seks cycdo.venstrelys.se\nHøjseng Uden madras og der er mærker efter tape som kan fjernes ved rengøring. Prisen er pr stk. Bemærk sengen er allerede skilt ad, men er nem at samle igen?? Højseng, Højseng, her med skriveplade under sengen - skrivepladen kan monteres i både højre og venstre side helt afhængig af værelsets indretning. Højseng med stige - Hvid\n66 rows · Stort udvalg af højsenge til drenge og piger sælges på cycdo.venstrelys.se . MODERNO ALL-IN-ONE HØJSENG Moderno All-in-one højsengen er den perfekte løsning til børneværelset hvor gulvpladsen ikke er så stort, med en.\nHowever, such a sexual adversity can happen both permanently and even for a short lived period of time. Therefore in order to require things underneath management and come to normal physiological condition you ll take to the utilization of penis pump as an apposite cure of the ailment. But, an apparatus alone will not work.\nTidligere: « « Putter team odense\nCopyright © Legal Disclaimer: Dette websted kan bruge affilierede links til forskellige virksomheder. Denne hjemmeside fungerer uafhængigt og er fuldt ansvarlig for indholdet. Kontakt venligst tro4for@gmail.com for spørgsmål om dette websted. Højseng cycdo.venstrelys.se